אלי דוקורסקי בשיתוף הוועדה לתכנון ובניה קריות, נפגש בתחילת השבוע עם הקבלנים והיזמים הבונים בעיר ודרש לקיים את כל כללי הבטיחות באתרי הבניה בהתאם לחוק.
על פי נתוני הועדה לתכנון ובנייה קריות בשלוש שנים האחרונות היקפי הבניה באזור הקריות גדלו בכ-300%, כאשר רק בקריית ביאליק נבנו ונמצאות בבנייה כ-3000 יחידות דיור חדשות, מתוכן כ-1500 יחידות דיור בשכונת גבעת הרקפות, כ-350 יח"ד בגבעת הרקפות, כ-80 יח"ד בשער הרקפות, כ-400 דירות חדשות בשכונות הוותיקות בעיר בכ-40 פרויקטים שונים וכ-200 יח"ד ב-32 פרויקטים של תמ"א 38.
בעקבות הגידול המסיבי של המבנים למגורים, מקימה העירייה עשרות פרויקטים של מבני ציבור הכוללים את מעונות יום, גני ילדים, בתי כנסת, מתנ"סים ובתי ספר.
לצורך כך החליטו העירייה והוועדה המקומית לתכנון בבניה קריות לחייב את הקבלנים לקבל את אישור תחילת העבודות אשר בא לבחון את מוכנות האתר והצוות ויכלול את חוזי התקשרות של הקבלן עם המעבדה לבדיקת בטון, עם האתרים לפינוי הפסולת, אישור רשויות חיצוניות כגון חברת חשמל, רשות המים וכו'. בין השאר מחוייב הקבלן למינוי מנהל אתר בניה שיימצא במקום במשך כל שעות היום. רק לאחר העמידה בכל הקריטריונים יונפק לקבלן האישור המאפשר את תחילת העבודות באתר.
“החיים בעיר נמשכים, אסור שהתפתחות העיר תפריע לתושבי המקום”, מסר ראש העירייה. “כדי לנהל את הבניה צריך שכל המערכות יעבדו בשיתוף, לכן אני מבקש להקפיד הקפדה יתרה על הסדר והבטיחות”.